รัฐบาลไทย-ข่าวทำเนียบรัฐบาล-รัฐมนตรีว่าการกระทรวงยุติธรรม นำ ศอ.บต. ร่วมกับกรมราชฑัณฑ์ เปิดปฏิบัติการฟื้นฟูศาสนสถาน-ที่อยู่อาศัย มอบถุงยังชีพบรรเทาความเดือดร้อนให้แก่ผู้ประสบอุทกภัยในพื้นที่จังหวัดชายแดนใต้
วันอังคารที่ 2 มกราคม 2567
02/01/2567
รัฐมนตรีว่าการกระทรวงยุติธรรม นํา ศอ.บต. ร่วมกับกรมราชฑัณฑ์ เปิดปฏิบัติการฟื้นฟูศาสนสถาน-ที่อยู่อาศัย มอบถุงยังชีพบรรเทาความเดือดร้อนให้แก่ผู้ประสบอุทกภัยในพื้นที่จังหวัดชายแดนใต้
รัฐมนตรีว่าการกระทรวงยุติธรรม นํา ศอ.บต. ร่วมกับกรมราชฑัณฑ์ เปิดปฏิบัติการฟื้นฟูศาสนสถาน-ที่อยู่อาศัย มอบถุงยังชีพบรรเทาความเดือดร้อนให้แก่ผู้ประสบอุทกภัยในพื้นที่จังหวัดชายแดนใต้
เมื่อวันจันทร์ที่ ๑ มกราคม ๒๕๖๗ พันตํารวจเอก ทวี สอดส่อง รัฐมนตรีว่าการกระทรวงยุติธรรม เป็นประธานในพิธีเปิดกิจกรรมปฏิบัติการฟื้นฟูศาสนสถาน-ที่อยู่อาศัยผู้ประสบอุทกภัยในพื้นที่จังหวัดชายแดนใต้ พร้อมมอบถุงยังชีพบรรเทาความเดือดร้อนให้แก่ผู้ประสบอุกทภัยในพื้นที่ หมู่ ๗ ตําบลปะลุกาสาเมาะ อําเภอบาเจาะ จังหวัดนราธิวาส และโรงเรียนบ้านประชาพัฒนา หมู่ ๒ ตําบลบาตง อําเภอรือเสาะ จังหวัดนราธิวาส โดยได้บูรณาการร่วมกับกรมราชทัณฑ์ กระทรวงยุติธรรม จังหวัด อําเภอ องค์กรปกครองส่วนท้องถิ่น และเครือข่ายภาคประชาชนจิตอาสา ในการช่วยเหลือฟื้นฟูศาสนสถานและที่อยู่อาศัยให้แก่ผู้ประสบอุทกภัย โดยมี นายสหการณ์ เพ็ชรนรินทร์ อธิบดีกรมราชทัณฑ์ นายแพทย์ สมหมาย บุญเกลี้ยง ผู้ช่วยเลขาธิการศูนย์อํานวยการบริหารจังหวัดชายแดนภาคใต้ (ศอ.บต.) รองผู้ว่าราชการจังหวัดนราธิวาส นายอําเภอ เจ้าหน้าที่คุมประพฤติ บุคลากร ศอ.บต. เครือข่ายบัณฑิตอาสาฯ และประชาชนจิตอาสาในพื้นที่ เข้าร่วมฯ
ทั้งนี้ ตามที่ได้เกิดสถานการณ์อุทกภัย น้ําป่าไหลหลาก และแผ่นดินถล่มในพื้นที่จังหวัดชายแดนภาคใต้ ตั้งแต่วันที่ ๒๒ ธันวาคมที่ผ่านมา สร้างความเสียหายเป็นวงกว้างทั้งในด้านชีวิตและทรัพย์สินของประชาชนเป็นจํานวนมาก บัดนี้ ปริมาณฝนเริ่มลดลง และสถานการณ์เริ่มเข้าสู่ภาวะปกติ แต่สภาพความเสียหายจากสถานการณ์อุทกภัยจําเป็นต้องใช้ระยะเวลาในการฟื้นฟูให้กลับคืนสู่ภาวะปกติ กรมราชทัณฑ์ กระทรวงยุติธรรม ได้รับการประสานงานจากศูนย์อํานวยการบริหารจังหวัดชายแดนภาคใต้ (ศอ.บต.) ให้ร่วมบูรณาการกับจังหวัด อําเภอ องค์กรปกครองส่วนท้องถิ่น และเครือข่ายภาคประชาชน เปิดปฏิบัติการฟื้นฟูศาสนสถานและที่อยู่อาศัยให้แก่ผู้ประสบอุทกภัยในพื้นที่จังหวัดชายแดนภาคใต้ โดยได้นํากําลังเจ้าหน้าที่กรมราชทัณฑ์ พร้อมผู้ต้องขังกองนอก เข้าพื้นที่ช่วยเหลือผู้ประสบอุทกภัยในพื้นที่ ซึ่งได้รับผลกระทบอย่างหนักในรอบ ๕๐ ปี ในการเก็บกวาด ทําความสะอาดสถานที่ที่ได้รับผลกระทบ พร้อมทั้งได้จัดเตรียมถุงยังชีพ อาหารแห้ง น้ําดื่ม เพื่อมอบให้แก่ครัวเรือนผู้ประสบภัย
รัฐมนตรีว่าการกระทรวงยุติธรรม กล่าวว่า จังหวัดชายแดนภาคใต้ได้เกิดภัยพิบัติซึ่งถือว่าเป็นภัยพิบัติที่หนักในรอบ ๕๐ ปี ความทุกข์ของประชาชนก็เป็นความทุกข์ของรัฐบาล การจัดโครงการในวันนี้เป็นการปฏิบัติฟื้นฟูศาสนสถานและที่อยู่อาศัยของผู้ประสบภัย ซึ่งศาสนสถานทั้งมัสยิดและวัด ถือว่าเป็นสมบัติร่วมกัน วันนี้ กรมราชทัณฑ์ร่วมกับ ศอ.บต. ได้จัดกิจกรรมในครั้งนี้ขึ้น โดยมีการนําผู้ต้องขังมาร่วมปฏิบัติการในครั้งนี้ด้วย แม้ขณะนี้ภาพรวมสถานการณ์ระดับลดลงแล้ว สิ่งที่สําคัญที่สุด คือ ต้องฟื้นฟูให้ประชาชนที่ได้รับความเดือดร้อนกลับสู่สภาวะปกติโดยเร็ว การช่วยเหลือในครั้งนี้เป็นการช่วยเหลือเบื้องต้น ในนามของรัฐบาลจะรวบรวมข้อมูลเพื่อช่วยเหลือเยียวยา ฟื้นฟู และเร่งเข้ามาดูแลต่อไป
สําหรับพื้นที่ของอําเภอบาเจาะ มีพื้นที่ประสบอุทกภัยเนื่องจากฝนตกหนักติดต่อกันหลายวัน ตั้งแต่วันที่ ๒๔ - ๓๐​ ธันวาคม ๒๕๖๖ จํานวน ๖ ตําบล ๔๗ หมู่บ้าน ประชาชน ได้รับความเดือดร้อน จํานวน ๖,๖๔๐​ ครัวเรือน รวมจํานวน ๗,๕๕๘ คน ไม่มีผู้ได้รับบาดเจ็บหรือเสียชีวิต สําหรับพื้นที่ตําบลปะลุกาสาเมาะ เป็นพื้นที่ได้รับผลกระทบมากที่สุด คือ ๙ หมู่บ้าน ประชาชนได้รับความเดือดร้อนจํานวน ๑,๒๘๐ ครัวเรือน รวมจํานวน ๓,๓๐๖ คน โดยในหมู่บ้านปะลุกาแปเราะ มีประชาชนได้รับความเดือดร้อน จํานวน ๑๕๓ ครัวเรือน รวมจํานวน ๓๘๐ คน การดําเนินการช่วยเหลือและแก้ไขปัญหา อําเภอบาเจาะ ได้ร่วมกับองค์กรปกครองส่วนท้องถิ่น คือ เทศบาลตําบลต้นไทร และองค์การบริหารส่วนตําบลปะลุกาสาเมาะ หน่วยกําลังและส่วนราชการที่เกี่ยวข้อง ได้ดําเนินการช่วยเหลือเบื้องต้น โดยการอพยพคนและทรัพย์สินจากน้ําท่วมสูงไปอาศัยในสถานที่พักพิงชั่วคราว พร้อมได้จัดทําข้าวกล่องและแจกถุงยังชีพให้แก่ผู้ประสบภัยเพื่อบรรเทาความเดือดร้อนเบื้องต้น ซึ่งขณะนี้ พื้นที่ประสบภัยทั้งหมดได้คลี่คลายสถานการณ์แล้ว อยู่ในขั้นตอนของการสํารวจรายละเอียดความเสียหาย เพื่อเยียวยาและฟื้นฟู
ทั้งนี้ ในส่วนของอําเภอรือเสาะ มีครัวเรือนที่ได้รับผลกระทบ รวม ๘,๓๕๖ คน บ้านเรือนเสียหายทั้งหลัง ๕๒ หลัง เสียหายบางส่วน ๑,๒๐๙ หลัง วัด/มัสยิด ๑๓ แห่ง โรงเรียน ๑๕ แห่ง สะพาน/คอสะพาน ๑๕ แห่ง ถนน ๖๖ สาย การให้ความช่วยเหลือด้านการดํารงชีพและปัจจัยช่วยเหลืออื่น อําเภอรือเสาะ ร่วมกับส่วนราชการ องค์กรปกครองส่วนท้องถิ่น ผู้บริหารสถานศึกษา กํานัน ผู้ใหญ่บ้าน และภาคประชาชนได้สนับสนุนอาหารปรุงสุก ข้าวกล่อง น้ําดื่ม ถุงยังชีพมอบให้แก่ครัวเรือนผู้ประสบภัยในพื้นที่